ร้านก๋วยเตี๋ยวมวล บางปะแก้ว อยู่ไม่ไกลจากบ้านเท่าไหร่ ก็เลยแวะมาทานอยู่เป็นเนืองๆ หรือไม่ก็จ้างมอร์เตอร์ไซค์ไปซื้อมาให้ เพราะช่วงเที่ยงจะมีลุกค้าค่อนข้างมาก ในซอยนี้ก็หาที่จอดรถยากเสียด้วย ผมผ่านซอยนี้เป็นประจำเพราะมันเป็นทางเชื่อมระหว่างถนนราษฎร์บูรณะและถนนสุขสวัสดิ์ ใครจะมาร้านนี้ระวังขับเลย ให้สังเกตว่าร้านนี้จะตั้งอยู่เยื้องๆกับไปรษณีย์ราษฏร์บูรณะ

ไหนๆ วันนี้ก็มาแต่หัววันในช่วงที่ไม่มีคน ก็เลยสั่งเกาเหลาโฟมาทานกับข้าวหมูกรอบ โดยส่วนตัวชอบเย็นตาโฟร้านนี้ตรงที่เขาใส่เครื่องถึง คือนอกจากจะมีปลาหมึกกรอบแล้ว เขายังใส่ปลาหมึกสด กุ้งสด และแครอทหั่นฝอยด้วย รสชาติน้ำเย็นตาโฟก็ค่อนข้างลงตัวไม่เปรี้ยวหรือหวานจนเกินไปนัก อีกเมนูที่ชื่นชอบคือเกาเหลาต้มยำ แต่วันนี้ไม่ได้สั่ง เพราะจะมาลองเมนูข้าวด้วย พอได้สั่งข้าวหมูกรอบไป ผมยังไม่ค่อยปลื้มนะ หมูกรอบชิ้นบาง ส่วนน้ำราดในแบบที่ชอบจะเป็นแบบเค็มมากกว่าหวาน แต่สไตล์ของร้านนี้จะเป็นแบบหวาน และมีสีแจ๊ดมากจนน่ากลัวมากกว่าน่ากิน พอได้ลองกินแล้ว เลยรู้ว่าควรกลับไปกินก๋วยเตี๋ยวตามเดิม

เสียดายที่อดลองเกี๊ยวทอดเพราะเขาเพิ่งทำเสร็จตอนทานกินอิ่มเรียบร้อยแล้ว ก็อย่างที่ว่าไป ผมขอเชียร์ให้ลองมาทานเย็นตาโฟ เกาเหลาที่ร้านนี้ดู ราคาก็ไม่แพงเกินไป ก๋วยเตี๋ยวเฉลี่ยต่อชาม 40-50 บาท เหมาะกับคนแถวนี้จริงๆ ครับ 